XVII.  Monasterium S. Georgii Pragae in sedis apostolicae protectionem, suscipit ejusque possessiones confirmat.   (Anno 1145, April. 28.) [BOCZEK,  Codex dipl. Morav.,  I, p. 233.]
EUGENIUS episcopus, servus servorum Dei, dilectis in Christo filiabus BERTAE abbatissae Sancti Georgii, ejusque sororibus tam praesentibus quam futuris, regularem vitam professis, in perpetuum.
Religiosis desideriis dignum est facilem praebere consensum, ut fidelis devotio celerem sortiatur effectum. Eapropter, dilectae in Domino filiae, pro his quae de religione et honestate vestra per venerabilem fratrem nostrum Henricum Moraviensem episcopum, religiosum et honestum virum intelleximus, preces ipsius pro vobis paterna benignitate admittimus, et Beati Georgii ecclesiam, quae in Pragensi civitate sita est, in qua postpositis saecularibus et mundi illecebris pro coelestis regni desiderio inclusae divino vacatis servitio, sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona ex dono vei concessione nobilis viri Wladislai Boemorum ducis, in praesentiarum juste et canonice possidetis, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poteritis adipisci, firma vobis vestrisque succedentibus et illibata permaneant. Decernimus ergo ut nulli omnino hominum liceat praefatam Ecclesiam temere perturbare, aut ejus possessiones auferre vel ablatas retinere, minuere, aut aliquibus vexationibus fatigare; sed omnia integra conserventur vestris et aliorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et Pragensis episcopi canonica justitia. Si qua igitur in futurum ecclesiastica saecularisve persona, hanc nostrae concessionis paginam sciens, temere contra eam venire, et inclusionem vel quietem vestram perturbare tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episcopus subscripsi.Ego Gregorius diaconus cardinalis SS. Sergii et Ego Conradus Sabinensis episcopus ss. Ego Theodewinus Sanctae Rufinae episcopus, ss. Ego Gregorius presbyt. cardinalis tituli Calixti subscripsi. Ego Guido presbyt. cardin. tituli Sancti Gregorii ss. Ego Thomas presbyt. cardin. tit. Vestinae ss. Racchi ss. Ego Otto diacon. cardin. S. Georgii ad Velum Aureum ss. Ego Guido diaconus cardinalis SS. Cosmae et Damiani ss. Ego Octavianus diac. card. Sancti Nicolai in Carcere Tulliano ss. Ego Joannes diaconus cardinalis Sancti Adriani ss. Datum Biterbii per manum Roberti sanctae Romanae Ecclesiae presbyteri cardinalis et cancellarii, IV Kal. Maii, indict. VIII, Incarnationis Dominicae anno 1145, pontificatus vero domni Eugenii III papae anno primo.
(S. M.)